Diari Oficial de la Generalitat Valenciana


Sumari del DOGV 3281, del 08-07-1998 (1998/5674)

ORDRE de 29 de juny de 1998, de la Conselleria d'Agricultura, Pesca i Alimentació, per la qual s'anul·la la segona convocatòria de 1998 de l'Ordre de 21 de juny de 1995 i es fixen criteris selectius per a la concessió d'ajudes l'any 1999.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3281

Data del DOGV
:   08-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5674


Data del document
:   29-06-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 29 de juny de 1998, de la Conselleria d'Agricultura, Pesca i Alimentació, per la qual s'anul·la la segona convocatòria de 1998 de l'Ordre de 21 de juny de 1995 i es fixen criteris selectius per a la concessió d'ajudes l'any 1999. [1998/X5674]
  
L'Ordre de 21 de juny de 1995, de la Conselleria d'Agricultura, Pesca i Alimentació (DOGV núm. 2.543), estableix normes d'ordenació i ajudes amb finalitat estructural en el sector de la pesca i l'aqüicultura, alhora que l'Ordre d'1 d'abril de 1998 (DOGV núm. 3.221), de la Conselleria d'Agricultura, Pesca i Alimentació, fixa els imports globals màxims per a l'exercici corrent en aquesta línia.
  
L'aplicació de l'Instrument Financer d'Orientació de la Pesca (IFOP) ha de respectar els criteris de reducció de la flota d'arrossegament i d'encerclament, i els plans establits amb el sector pesquer que primen la parada temporal d'aquestes flotes, cosa que implica no primar la construcció d'aquestes embarcacions excepte si les baixes són de la mateixa Comunitat Valenciana. Aquesta mesura, a fi de no perjudicar les sol·licituds d'ajuda en tramitació amb despeses ocasionades per l'adquisició de les baixes, afectaria únicament les sol·licituds d'ajudes posteriors a l'entrada en vigor d'aquesta norma.
  
Una vegada presentades i revisades les sol·licituds d'ajuda corresponents a la primera convocatòria de 1998, de l'Ordre de 21 de juny de 1995, es comprova que aquestes han superat àmpliament l'import global màxim que s'estableix en l'Ordre d'1 d'abril de 1998. Per això, vista la proposta del director general d'Indústria, Cooperativisme, Pesca i Relacions Agràries, en l'exercici de les funcions que tinc atribuïdes,
  
ORDENE
  
Article 1
  
Per al present exercici 1998 es deixa sense efectes la segona convocatòria anual de les ajudes amb finalitat estructural en el sector de la pesca i de l'aqüicultura, establides per mitjà de l'Ordre de 21 de juny de 1995, de la Conselleria d'Agricultura, Pesca i Alimentació, ja que s'ha cobert àmpliament l'import dels fons destinats a aquestes, cosa que s'ha fet pública mitjançant l'Ordre d'1 d'abril de 1998, de la Conselleria d'Agricultura, Pesca i Alimentació.
  
Article 2
  
Les sol·licituds de les ajudes a què fa referència aquesta ordre, corresponents a la primera convocatòria de 1998, que es resolguen en sentit denegatori sobre la base de la insuficiència de la dotació pressupostària anual, podran incorporar-se a la primera convocatòria de 1999, si hi ha petició prèvia de l'interessat, amb l'aportació del nou programa d'execució de les inversions. Tot això sense perjudici de l'actualització, quan escaiga, de les dades que hi ha en l'expedient originari.
  
Article 3
  
Les sol·licituds d'ajudes presentades amb posterioritat al 28 de febrer de 1998, a la terminació de la primera convocatòria d'aquest any, s'incorporaran automàticament a la primera convocatòria de 1999.
  
Article 4
  
1. En la convocatòria de 1999, si la dotació econòmica per a atendre totes les mesures és insuficient, els projectes se seleccionarien per l'ordre preferent següent:
  
Equipament de ports i comercialització dels productes de la pesca i l'aqüicultura, sol·licitats per les confraries de pescadors, que suposen millores de les condicions higienicosanitàries.
  
Accés a la primera propietat dels joves pescadors
  
Construcció i modernització de vaixells de pesca d'arts menors.
  
Aqüicultura destinada a les espècies establides en el programa d'orientació plurianual.
  
Modernització de vaixells de pesca, exclosos els canvis de motor.
  
2. En cada un dels grups mencionats es resoldran els expedients per ordre de data del registre d'entrada i es contarà, si s'escau, la primera sol·licitud efectuada.
  
3. Finalment, es resoldran la resta d'accions previstes en l'Ordre de 21 de juny de 1995 (DOGV núm. 2.543), de la Conselleria d'Agricultura, Pesca i Alimentació, i es prioritzaran d'acord amb el que s'estableix en l'article 33 de l'ordre mencionada i, si s'escau, per ordre del registre d'entrada de la primera sol·licitud d'ajuda.
  
4. Els projectes seleccionats hauran de tenir tots els permisos i autoritzacions per a poder realitzar-los, i caldrà assegurar que l'execució d'aquests i la justificació de la inversió permeta fer-ne el pagament en l'exercici de 1999.
  
Article 5
  
En la convocatòria de 1999 no s'auxiliaran aquelles accions que suposen un increment de la flota d'arrossegament i d'encerclament de la Comunitat Valenciana, excepte si s'aporten baixes equivalents de ports de la mateixa Comunitat Valenciana.
  
Article 6
  
Les ajudes als projectes de paralització definitiva se seleccionaran sobre la base del que es disposa en l'article 59 del Reial Decret 798/95, de 19 de maig, i en l'Ordre de 12 de febrer de 1996, de la Conselleria d'Agricultura i Medi Ambient (DOGV núm. 2.696).
  
Article 7
  
El que es disposa en els tres articles anteriors relatiu a la convocatòria de 1999 queda condicionat a la inclusió, en els pressupostos de la Generalitat Valenciana per a 1999, de la corresponent dotació que finance en aquest exercici les ajudes establides per mitjà de l'Ordre de 21 de juny de 1995, de la Conselleria d'Agricultura, Pesca i Alimentació, i a la publicació de l'import global màxim que s'hi destine.
  
DISPOSICIÓ ADDICIONAL
  
El que s'estableix en l'article 5 s'aplicarà a aquelles peticions d'ajuda presentades a partir de l'entrada en vigor d'aquesta disposició.
  
DISPOSICIÓ FINAL
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 29 de juny de 1998
  
La consellera d'Agricultura, Pesca i Alimentació,